דן ראד'ר
קריירה > מגיש חדשות

תחילה שימש ראד'ר כמגיש החדשות של מהדורת החדשות המרכזית של רשת CBS "האיבנינג ניוז" בסופי שבוע, כאשר ביתר ימי השבוע הגיש את המהדורה וולטר קרונקייט, אך עם פרישתו של קרונייקט בשנת 1981, בעקבות הגעתו לגיל פרישה שהיה נהוג באותה התקופה ברשת, נבחר ראד'ר לרשת את מקומו והוא החל להגיש את המהדורה ב-9 במרץ באותה השנה. בזמן ההוא בוצעו שינויים גם בקרב מגישי מהדורות החדשות של הרשתות האחרות, NBC ו-ABC, ועליהם השתלטו טום ברוקו ופיטר ג'נינגס בהתאמה. "שלושת הגדולים" הופיעו על מסכי הטלוויזיה בארצות הברית באופן יום-יומי למשך למעלה מ-20 השנים הבאות והפכו לסמל לאומי ותרבותי כאשר כל אירוע חדשותי נמדד לפי השאלה האם מי מהם נכח באזור כדי לדווח עליו במהדורת הערב.
ראד'ר נהג להגיש את החדשות בצורה יותר חופשית מהצורה הפורמלית של קרונקייט והוא היה חותם את המהדורה במשפט "זהו חלק מהעולם שלנו הערב" ("That's part of our world tonight") כחלופה למשפט המפורסם איתו חתם קרונקייט את שידורי החדשות שלו - "כך הם פני הדברים" ("That's the way it is"). בעוד בהתחלה ירש ראד'ר את ההובלה המשמעותית ברייטינג של המהדורה בהגשתו על פני המהדורות המתחרות, עד סוף שנות ה-80 נפלה המהדורה למקום השני ובהמשך שנות ה-90 הידרדרה למקום השלישי והאחרון בו נותרה עד ימים אלה.
לאורך שנותיו כמגיש המהדורה עמד ראד'ר מספר פעמים במוקד שערורייה:
בשבוע אחד בחודש ספטמבר 1986 הוא החליט לחתום כל מהדורת חדשות במילה "אומץ", דבר שהפך אותו לנלעג בקרב המבקרים ועד מהרה הביא אותו לחדול מכך. היה זה בתקופה בה הוא ניסה לחפש "משפט חותם" למהדורות החדשות שלו באופן זהה לזה שביצע וולטר קרונקייט. לבסוף חזר ראד'ר על המילה "אומץ" גם במהדורת החדשות האחרונה שלו בשנת 2005.
בסתיו 1987 נטש ראד'ר בזעם את עמדת המגיש דקות לפני שידור המהדורה כאשר הבין כי זו תיפתח באיחור בעקבות משחק טניס שהתארך יתר על המידה. לבסוף הועבר השידור מן המשחק אל אולפן החדשות בזריזות, אך ראד'ר לא היה שם והמסך נותר שומם למשך מספר דקות לעיני מיליוני צופים ברחבי ארצות הברית. למחרת התנצל ראד'ר על התקרית.
בשנת 1988 ראיין ראד'ר את סגן נשיא ארצות הברית ג'ורג' בוש האב בשידור חי במה שנתפס כריאיון לוחמני וסוער. השניים קטעו אחד את השני בזה אחר זה, וכאשר ראד'ר התעקש לשאול את בוש, המתמודד על הנשיאות באותה השנה, אודות חלקו בפרשת איראן-קונטראס, סגן הנשיא התרגז והשיב לו: "זה לא הוגן לשפוט את כל הקריירה שלי רק על הנושא הזה. כיצד אתה היית מרגיש אילו הייתי שופט את כל הקריירה שלך רק על סמך אותם 7 דקות שברחת מהאולפן ? היית אוהב את זה ?". ראד'ר שתק לרגע, לא השיב לו על כך, וסיים את הריאיון לאחר מכן.
אולם השערורייה הגדולה מכולם היא זו גם שהביאה להתפטרותו, כאשר בחודש ספטמבר 2004 פרסם ראד'ר תחקיר בתוכנית "60 דקות" ובמרכזו מסמכים המעידים כי הנשיא המכהן ג'ורג' בוש נהנה מהטבות שהופעלו למענו ומהשפעה פוליטית שנוצלה כדי לחסוך ממנו שירות בווייטנאם בתקופת מלחמת וייטנאם. לאחר פרסום התחקיר הוכח כמעט מעבר לכל ספק שהמסמכים שבמוקדו אינם אמיתיים ולבסוף גם הרשת נאלצה להודות בכך. ראד'ר התנצל בשידור על התחקיר השגוי, וחלק מבכירי חטיבת החדשות של הרשת, בהם הוא עצמו, נאלצו להתפטר בעקבות כך.
מהדורת החדשות האחרונה בהגשתו שודרה ב-9 במרץ 2005, 24 שנים בדיוק לאחר מהדורת החדשות הראשונה בהגשתו. ראד'ר היה ונותר מגיש החדשות האמריקני לתקופה הארוכה ביותר, ואולי אף מי שמחזיק בשיא הזה בעולם כולו כמגיש מהדורה יומית. התפטרותו שלו באותה העת, יחד עם פרישתו של טום ברוקו לפני כן ומותו של פיטר ג'נינגס לאחר מכן הביאה לסיום תקופה בת שני עשורים שבה הנהיגו השלושה את שידורי החדשות של ארצות הברית. את מקומו של ראד'ר תפס בתחילה העיתונאי בוב שיפר באופן זמני עד שלבסוף נבחרה למלא את התפקיד באופן קבוע העיתונאית קייטי קוריק שהייתה האישה הראשונה באמריקה שהגישה את מהדורת החדשות המרכזית בגפה ולבדה (בין השנים 1993–1995 הגישה קוני צ'אנג את החדשות לצד ראד'ר).
כך חתם ראד'ר את מהדורת החדשות האחרונה בהגשתו:
חלקנו הרבה ב-24 השנים בהן נפגשנו כאן מדי ערב, ובטרם אומר "לילה טוב" בלילה הזה עליי לומר תודה לכם. תודה לאלפי המקצוענים הנהדרים ב-CBS, בהווה ובעבר, איתם היה לי הכבוד לעבוד לאורך השנים. ותודה עמוקה לכם, על שהכנסתם אותנו לביתכם ערב אחר ערב. זו הייתה זכות לא מועטה.
זמן לא רב אחרי שהתיישבתי על כיסא המגיש, חתמתי את השידור בקצרה במסר 'אומץ'. אני רוצה לשוב לזה עכשיו, בדרך שונה, כמסר לאומה שעדיין סובלת מלב שבור ממה שקרה פה ב-2001, ובמיוחד לאלה שמצאו עצמם קרובים לאירועי ה-11 בספטמבר. לחיילנו במקומות המסוכנים, לאלה שסבלו את הצונאמי וכל אלה שסבלו מאסונות טבע וחייבים למצוא את המוטיבציה לבנות מחדש, למדוכאים ולאלו שגורלם הוא לחיות במאבק, במצוקה כלכלית או בבעיות בריאות, לעמיתיי העיתונאים הנמצאים במקומות בהם דיווח האמת משמעותו לסכן הכל, ולכל אחד מכם: 'אומץ'.